APSTIPRINĀTA
ar Varakļānu novada domes 06.02.2020. 
ārkārtas sēdes lēmumu Nr.4.2
Varakļānu novada iedzīvotāju aptaujas par administratīvi teritoriālo reformu norises kārtība
I. Vispārīgie jautājumi 
1. Aptaujas dalībnieki (turpmāk – Iedzīvotāji) ir Varakļānu novada iedzīvotāji, kuri uz 01.01.2020. deklarējuši dzīvesvietu Varakļānu novadā un uz aptaujas veikšanas dienu ir sasnieguši 18 gadu vecumu.
2. Varakļānu novada iedzīvotāji savu viedokli var izteikt jebkurā aptaujas veikšanas vietā.
3. Iedzīvotāji piedalās aptaujā, izsakot savu viedokli par aptaujas jautājumu:
Pēc plānotās ADMINISTRATĪVĀS TERITORIĀLĀS REFORMAS vēlos, lai Varakļānu novads tiktu iekļauts:
Madonas novadā




Rēzeknes novadā
4. Aptauja klātienē tiek organizēta šādos laikos un vietās:
2020.gada 13.februārī
no plkst. 8.00 līdz 12.00, Varakļānu pagasta pārvaldē, “Stirnienes muižā 3-1”, Varakļānu pagastā;
no plkst. 14.00 līdz 20.00, Murmastienes pagasta pārvaldē, Jaunatnes ielā 14, Murmastiene, Murmastienes pagastā.
2020.gada 14.februārī
no plkst. 10:00 līdz 17:00; Varakļānu kultūras namā, 1.Maija laukumā 4, Varakļānos
 2020.gada 15.februārī
no plkst. 10:00 līdz 20:00; Varakļānu kultūras namā, 1.Maija laukumā 4, Varakļānos
5. Iedzīvotājiem, lai piedalītos aptaujā OBLIGĀTI, jāuzrāda personu apliecinošs dokuments (pase vai ID karte).
6. Informāciju par aptauju publicē pašvaldības tīmekļa vietnē www.varaklani.lv, facebook kontā, izliek uz novadā esošajiem informācijas stendiem un citās publiskās vietās.
7. Netraucējot aptaujas norisi, to var novērot Varakļānu novada iedzīvotāji, pašvaldības deputāti, valsts iestāžu, politisko partiju, nevalstisko organizāciju un plašsaziņas līdzekļu pārstāvji (turpmāk – Novērotāji). Novērotājs, kurš ieradies aptaujas veikšanas vietā, piesakās pie komisijas priekšsēdētāja vai sekretāra, uzrāda personu apliecinošu dokumentu un tiek reģistrēts gaitas žurnālā. Vienlaicīgi aptaujas veikšanas vietā var uzturēties līdz 5 (pieci) Novērotāji. 
II. Aptaujas sagatavošana
8. Aptaujas norisi aptaujas vietās nodrošina Varakļānu novada Vēlēšanu komisija (turpmāk - Komisija). 
9. Par aptaujas jautājumu ir pieļaujama aģitācija, kā arī publiskas diskusijas, apspriešanas, iedzīvotāju sapulces u.c. publiski pasākumi visā aptaujas norises laikā, izņemot 4.punktā minētajās vietās un laikos.
10. Aptaujas procesa nodrošināšanā iesaistītajām personām pienākumu veikšanas laikā ir pienākums atturēties izteikties par izvirzīto jautājumu. 
11. Komisija:
11.1. organizē Komisijas darbu aptaujas dienās;
11.2. nodrošina aptaujas veikšanai nepieciešamo materiālu, t.sk. aptaujas zīmju, iedzīvotāju sarakstu veidlapu sagatavošanu; 
11.3. organizē piedalīšanos aptaujā tiem Varakļānu novada iedzīvotājiem, kuri objektīvu apstākļu dēļ nevar ierasties aptaujas vietās (23.punkts).
12. Komisija atzīmē reģistros aptaujātos iedzīvotājus un uzkrāj aptaujas zīmes saskaņā ar aptaujas norises nosacījumiem.
13. Komisija organizē aptaujas vietas darbu un aptaujas norisi šādā kārtībā:
13.1. nodrošina, ka aptaujas veikšanai Komisijas locekļi ievēro aptaujas norises kārtību, darba aizsardzības prasības un precīzi izpilda uzticētos pienākumus;
13.2. nodrošina aptaujas rezultātu pareizu un precīzu konstatēšanu/apkopošanu;
13.3. nodrošina personu datu apstrādi atbilstoši personu datu apstrādes instrukcijas nosacījumiem;
13.4. nodrošina tās rīcībā nodoto dokumentu un materiālo vērtību saglabāšanu.
14. Iedzīvotāju aptaujas lapu uzkrāšanai lietojama aptaujas kaste ar atveramu vāku un spraugu vāka virspusē. Kastu noslēgšanai izmantojams plombes- uzlīmes.
III. Aptaujas norise
15. Pirmajā aptaujas dienā pirms darba uzsākšanas pārbauda, vai kaste ir tukša. Pēc tam kastes vāku nostiprina ar drošības uzlīmēm un to paraksta visi klātesošie Komisijas locekļi.  Slēdzot aptauju Varakļānu pagasta pārvaldē, kastes sprauga tiek noplombēta ar uzlīmi, Murmastienes pagasta pārvaldē kastes spraugu atver, ierodoties pirmajam aptaujas dalībniekam. Dienas beigās kastes spraugu atkal aizplombē.
16.  Katrā dienā tūlīt pēc darba atsākšanas pārbauda kasti un plombas, pārliecinās, ka tās nav bojātas.
17. Kastes spraugu atver, ierodoties pirmajam aptaujas dalībniekam. Dienas beigās kastes spraugu atkal aizplombē.
18. Komisijas priekšsēdētāja nodrošina, ka kaste un materiāli tiek uzglabāti drošā telpā.
19. Iedzīvotājam ierodoties aptaujas vietā, Komisija pārliecinās, ka Iedzīvotājam ir derīgs personas apliecinošs dokuments, ka persona atbilst iedzīvotāju aptaujas dalībnieka statusam un vai tā jau nav piedalījusies aptaujā.
Iedzīvotājs ar parakstu apliecina savu piekrišanu personas datu apstrādei dalībai aptaujā. Pēc tam viņam tiek izsniegta apzīmogota aptaujas zīme. 
20. Ja iedzīvotājs funkcionālu traucējumu dēļ personīgi nevar izdarīt atzīmes aptaujas zīmē, tam var palīdzēt ģimenes loceklis vai cita persona, kurai iedzīvotājs uzticas. Pēc iedzīvotāja norādījumiem attiecīgā persona izdara atzīmes aptaujas zīmē, kā arī parakstās iedzīvotāju sarakstā. Par to iedzīvotāju sarakstā, sadaļā “Piezīmes”, izdara atzīmi, ierakstot attiecīgās personas vārdu, uzvārdu, kā arī attiecīgā iedzīvotāja kārtas numuru sarakstā.
21. Iedzīvotājs vienatnē pēc savas izvēles aptaujas zīmē atzīmē ar “X” aptaujas lapā vienu vēlamo atbildi “Madonas novads” vai “Rēzeknes novads”, pārloka uz pusēm un iemet to aptaujas lapu kastē. 
22. Ja iedzīvotājs nevar ierasties aptaujas veikšanas telpās, viņš var lūgt organizēt aptauju viņa atrašanās vietā Varakļānu novadā. Aptaujas veikšana iedzīvotāju atrašanās vietā tiek organizēta uz iedzīvotāja iesnieguma pamata, iesniegumi Komisijai jāiesniedz līdz 15.02.2020. plkst. 12:00 (iespējams pieteikt arī telefoniski 27790015).
23. 2020.gada 15.februārī tiek organizēta aptaujas veikšana iedzīvotāju atrašanās vietā.  Komisijas priekšsēdētājs izraugās divus Komisijas locekļus aptaujas organizēšanai iedzīvotāju atrašanās vietā un izsniedz viņiem atsevišķu aptaujas kasti, atsevišķas aptaujas dalībnieku reģistrācijas lapas un aptaujas zīmes. Atgriezušies no izbraukuma, komisijas locekļi nodod aptaujas kasti komisijas priekšsēdētājam, kurš Komisijas klātbūtnē nekavējoties aizzīmogo ar drošības uzlīmi.
IV. Aptaujas rezultātu skaitīšana 
24. Tūlīt pēc aptaujas slēgšanas 15.02.2020. plkst 20:00 Komisija:
24.1. aizplombē aptaujas kastes spraugu;
24.2. noslēdz iedzīvotāju sarakstus.
25. Pirms tiek atvērtas aptaujas kastes, attiecīgā Komisija rezultātu skaitīšanas protokolā aiz iedzīvotāju sarakstiem ieraksta ziņas par piedalījušos iedzīvotāju skaitu.
26. No katras kastes izņemtās derīgās aptaujas zīmes saskaita un to skaitu ieraksta rezultātu skaitīšanas protokolā. 
27. Rezultātu skaitīšana veicama 15.02.2020. pēc aptaujas slēgšanas un iedzīvotāju sarakstu noslēgšanas. 
28. Netraucējot Komisijas darbu, rezultātu skaitīšanā var būt klāt novērotāji
V. Rezultātu noteikšana
29. Derīgās aptaujas zīmes sašķirojamas trijās grupās:
29.1. atzīmēta tikai atbilde “Madonas novads”;
29.2. atzīmēta tikai atbilde “Rēzeknes novads”;
29.3. nederīgās aptaujas zīmes, kurās nav atzīmēta ne atbilde “Madonas novads”, ne atbilde “Rēzeknes novads” vai kurās ir atzīmēta gan atbilde “Madonas novads”, gan atbilde “Rēzeknes novads”.
30. Par katru aptaujas zīmi, kurā iedzīvotāja griba nav saprotama, Komisija pieņem lēmumu. Pēc tam šīs aptaujas zīmes saskaita vismaz divas reizes un to skaitu ieraksta rezultātu skaitīšanas protokolā. Domstarpības par iedzīvotāja paustās gribas saprotamību Komisija izšķir ar balsu vairākumu. Balsīm sadaloties līdzīgi, izšķirošā ir Komisijas priekšsēdētāja balss.
31. Pēc tam atsevišķi saskaita aptaujas zīmes, kurās atzīmēta atbilde “Madonas novads”, un atsevišķi aptaujas zīmes, kurās atzīmēta atbilde “Rēzeknes novads”. Skaitīšanu veic vismaz divas reizes. Rezultāts ierakstāms rezultātu skaitīšanas protokolā.
32. Pirms rezultātu protokola parakstīšanas vēlreiz pārbauda visu ierakstu pareizību. 
33. Aptaujas rezultātu protokola abus eksemplārus paraksta visi klātesošie aptaujas Komisijas locekļi. 
34. Pēc tam atsevišķos saiņos iesaiņo:
34.1. aptaujas zīmes, kurās atzīmēta atbilde “Madonas novads”;
34.2. aptaujas zīmes, kurās atzīmēta atbilde “Rēzeknes novads”;
34.3. nederīgās aptaujas zīmes.
35. Aptaujas organizēšanas komisijas noteiktajā kārtībā uzglabāšanai domei nodod:
35.1. iesaiņotās aptaujas zīmes;
35.2. iedzīvotāju sarakstus;
35.3. aptaujas gaitas žurnālu;
35.4. saņemtās sūdzības;
35.5. rezultātu skaitīšanas protokolu.
VI. Noslēguma jautājums
36. Aptaujas organizēšanas Komisija sagatavo novada aptaujas rezultātu protokolu. Protokolu paraksta klātesošie Komisijas locekļi.
Vēlēšanu komisijas priekšsēdētāja         (personiskais paraksts)
Aija Ščucka

